લાલ બસ – અમદાવાદ મ્યુનિસિપલ કોર્પોરેશન દ્વારા ચાલતી આ લાલ બસ માતેલા સાંઢ તરીકે ઓળખાય છે. જોવાની ખૂબી એ છે કે આ સાંઢનો રંગ લાલ છે ને લાલ રંગના આ સાંઢને જોઈને રસ્તે ચાલનાર નાસભાગ કરી મૂકે છે. લાલ બસ સાંઢની જેમ મનમોજી છે. મન ફાવે ત્યારે ને ત્યાં ઊભા રહી જવાની તેમની પ્રકૃતિ છે. વચ્ચે કોઈક વાર બસ-સ્ટોપ પાસે બ્રેક વાગી જાય તો એ સ્ટોપ પાસે બસ ખડી રહી જાય છે. પણ બસ-સ્ટોપ આવ્યું એટલે ઊભા રહી જ જવું એવા જડ નિયમની આ બસને ભારે ચીડ છે. પેસેન્જરો બસની લાઈનમાં નિર્લેપભાવેઊભા રહે છે. અમદાવાદીઓ બસ અને સ્ત્રીની બાબતમાં બહુ ચિંતિત નથી હોતા, કેમ કે તે જાણે છે કે એક જાય છે તેની પાછળ વહેલીમોડીય બીજી આવે જ છે. ધીરજનો ગુણ તેણે કેળવેલો હોય છે.